Евтим Евтимов
При мен ще има…

chitanka.info

По твоя край —

над път и кръстопът,

напролет само грейват минзухари,

а тука и наесен те цъфтят,

а тука и в мъглата не догарят,

и грееш се на пламъка им тих,

и радваш се на синята им песен,

и ги нареждаш — сякаш стих до стих,

и питаш ме сега: — Нима е есен?

Над нас полита ненадейно лист.

Да, есен е, но юг е тука, юг е!

По-дълго небосклона ще е чист,

по-рано песни ще запей капчука,

по-рано ще разцъфне горски дрян,

по-рано ще зазеленей поляна,

по-дълго ще е топла мойта длан,

по-дълго ти в душата ще останеш.

И затъжиш ли пак за топлота,

за огън, който лесно не догаря,

ела на юг дори през есента.

При мен ще има още минзухари.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.